Duplantis verbeter paalspring-rekordArmand Duplantis (Foto: Worldathletics.org) Die Sweedse wonderkind Armand “Mondo” Duplantis het vir die tweede keer binne ŉ week die paalspring-rekord verbeter. Hy het Saterdag tydens ŉ binnenshuise byeenkoms in Glasgow op 6,18 m oor die dwarslat geseil. Die 20-jarige Duplantis het met sy eerste poging die rekord van 6,17 m verbeter wat hy ŉ week tevore tydens die Wêreldreeksbyeenkoms in Torun, Pole, opgestel het. Die vorige rekord het behoort aan die Fransman Renaud Lavillenie wat op 15 Februarie 2014 op 6,16 m oor die dwarslat geseil het. “Dit was ŉ wonderlike kompetisie,” het Duplantis gesê, wat ook ŉ wêreldrekordbonus van $30 000 ontvang het. “Daar was ŉ lekker energie van die skare en dit spoor my aan.” Duplantis het naam gemaak toe hy in 2018 die Europese titel gewen het met 6,05 m. Hy het verlede jaar ŉ silwermedalje ontvang in Doha, Qatar.